Peter Følling

Peter Berntsen Følling (1845–1928) var en norsk politiker, garvermester og handelsmann. Han var Levanger bys ordfører i flere omganger i 1880- og 1890-årene. Han tilhørte Venstre.

Liv og virke 
Han ble født på plassen Rønningen under Nordre Følling i Stod. Fire år senere flyttet familien til Beitstad. I 1865 begynte han i lære hos som garver Ole Anshuus i Levanger. Følling ble medeier i forretningen, og etter Anshuus’ død ble han eneeier. Garveriet ble etter hvert mindre viktig, og Følling gikk over til å selge sko og klær.

I 1876 ble han formann i Levangers håndverkerforening, som ble arnested for en venstremobilisering. Følling var innvalgt i Levanger bystyre fra 1880 til 1902, det meste av tiden som enten ordfører eller varaordfører. Følling var hovedmannen bak at kommunen i 1886 kjøpte byens grunn fra Mo gård.

I perioden 1895–1897 var han varamann til Stortinget fra kjøpstedene Trondhjem og Levanger. Han møtte flere ganger på Stortinget for Hans Peter Jenssen og Karl Gether Bomhoff.

Følling påtok seg også flere andre administrative roller, som samlagsbestyrer, direktør for håndverkerforeningens sparekasse og formann i styret for byens jordeiendommer.

Referanser 

Ordførere i Levanger
Venstre-ordførere i Nord-Trøndelag
Vararepresentanter til Stortinget
Norske handelsfolk
Personer fra Steinkjer kommune